ICG: Ulazak Hrvatske u EU 2007. malo vjerojatan, ali ne i nemoguć (23/6/03) - 2003-06-22
Međunarodna skupina za krize kritična prema politici EU prema zapadnom Balkanu
STručnjaci Međunarodne skupine za krize, kao dobri poznavatelji situacije na zapadnom Balkanu, imaju prigovora na službenu politiku EU. "Ukoliko zemaljama jugoistočne Europe ili «zapadnom Balkanu» ne dadete jasne perspektive članstva, u regiji će rast nezadovoljstva usporavati reforme; princip partnerstva utvrđen na Solunskom summitu dobar je pristup mada mu manjkaju jasniji kriteriji za reforme koje trebaju biti provedene prije ulaska u Uniju" - ovo su stavovi Međunarodne krizne skupine o integracijskim perspektivama pet zapadnobalkanskih zemalja. Specijalisti Skupine, utjecajne ne-vladine organizacije, rado su slušani i njihovi se stavovi po pravilu uvažavaju. U analizama autori se posvećuju problemima i preprekama tako da je za Hrvatsku dobra vijest da se njome najmanje bave, a ako je i spomenu to je uglavnom u pozitivnom kontekstu. U dijelu gdje se obrađuju stabilizacija prostora i sigurnosna pitanja, Hrvatska se uopće ne navodi. Za razliku od preoptimističnih političara, stručnjaci tvrde da je prerano – iako ne i nemoguće – očekivati ulazak Hrvatske u Uniju u 2007. godini, skupa s Bugarskom i Rumunjskom. Vjerojatnije je da u toj godini još traju pregovori o članstvu iz čega slijedi da bi ulazak u Uniju bio dvije do tri godine kasnije. U slučaju potpunog ispunjavanja uvjeta ili, bolje rečeno, ispunjavanja do razine koja bi posve zadovoljila Uniju u području suradnje s haaškim Tribunalom za ratne zločine i povratka izbjeglica, kao i uspješne provedbe slova Unijinih zakona u praksu i zadovoljavanja klasičnog paketa uvjeta za kandidate poznatog kao kopenhagenski uvjeti, nije nemoguć ni ovaj rani datum, dozvoljavaju stručnjaci. Kao i predsjednik Međunarodne krizne skupine Martti Ahtisaari u pismu objavljenom u IHT-u, tako i ovaj izveštaj apelira na EU da pojača investiranje u regiju, posebnu pažnju posvećujući izgradnji infrastrukture i ubrzavanju procesa kohezije, znači uspješnog uklapanja u sustave rada i djelovanja Unije na svim razinama i podrupjima. Analiza je iskritizirala i proglasila «neozbiljnima» ideje o formiranju posebne balkanske zone slobodne trgovine. Prednost i rezultati su na strani šireg povezivanja, upozoravaju stručnjaci nudeći jedan u Unijinim planovima do sada neiskorišten element, carinsku uniju s EU. Ovaj koncept odlično djeluje u odnosima s Turskom.